Kamu bisa jelasin ke aku soal Bank Indonésia dalam bahasa jawa?

Bank Indonésia (BI, biyèn karan De Javasche Bank) iku bank sentral Républik Indonésia. Minangka bank sentral, BI ndarbèni siji tujuan tunggal, yaiku nggayuh lan miara kastabilan ajiné dhuwit rupiah. Kastabilan aji rupiah iki ngandhut rong aspèk, yaiku kastabilan aji mata uang marang barang lan jasa, sarta kastabilan marang mata uang nagara liya.

Kanggo nggayuh tujuan mau BI dijurung déning telu pilar kang dadi telu babagan tugasé. Katelu babagan tugas iki yaiku ngukuhaké lan nindakaké kawicaksanan monetèr, ngatur lan njaga kalancaran sistem pembayaran, sarta ngatur lan ngawasi perbankan ing Indonésia. Kateluné perlu diintegrasaké supaya tujuan nggayuh lan miara kastabilan ajiné dhuwit rupiah bisa kaleksanan kanthi èfèktif lan èfisièn.

BI uga dadi siji-sijiné lembaga kang duwé hak kanggo ngédharaké dhuwit ing Indonésia. BI dibawahi Dewan Gubernur. Kanggo periode 2008-2013, Boediono mengku kalungguhan minangka Gubernur BI. Nanging magepokan karo pencalonan minangka Wakil Présidhèn Républik Indonésia sajeroning pamilihan Présidhèn taun 2009 Boediono kudu mandheg saka kalungguhan minangka Gubernur Bank Indonésia.